《秦子衡为孙驾航画崇效寺丁香海棠卷》
清代·张之洞

奔走幽僻寻春花，白纸坊下逢僧家。禅房昼掩草断路，几年不见金犊车。

朽株卧草强八尺，当年曾媚嬉春客。小丛薄艳不成娇，娿娜银钩黯石墨。

王朱种花留诗句，翁吴题诗补花树。两孙来游尚有花，和诗写花费毫素。

丁香䍡千株圆，海棠霞晕扶春烟。至今纸上斗香色，疑骄似妒如能言。

国初可怜多诗老，翁吴后来才渐小。祇今又作古人看，争使红芳不枯槁。

劝君莫问西来阁，坏壁空廊宿燕鸽。唐贤石刻苔钱生，故相榜书蛛网路。

京洛岁岁花连天，只有才调惭前贤。此图不灭花不老，人物苍茫二百年。